2007 m. gegužės 24 d. Europos Parlamento rezoliucija dėl neseniai įvykusių rinkimų Nigerijoje



Oficialusis leidinys 102 E , 24/04/2008 p. 0448 - 0451



P6_TA(2007)0210 Padėtis Nigerijoje 2007 m. gegužės 24 d. Europos Parlamento rezoliucija dėl neseniai įvykusių rinkimų Nigerijoje Europos Parlamentas, - atsižvelgdamas į Europos Sąjungos rinkimų stebėjimo misijos Nigerijos Federacinėje Respublikoje 2007 m. balandžio 23 d. preliminarius duomenis ir išvadas, - atsižvelgdamas į Tarptautinio rinkimų stebėjimo principų deklaraciją ir Tarptautinių rinkimų stebėtojų elgsenos kodeksą, paminėtą Jungtinėse Tautose 2005 m. spalio 27 d., - atsižvelgdamas į 2000 m. balandžio 11 d. Komisijos komunikatą dėl ES rinkimų pagalbos ir stebėjimo (COM(2000)0191), - atsižvelgdamas į Darbo tvarkos taisyklių 103 straipsnio 2 dalį, A. kadangi 2007 m. vykę Nigerijos valstijų ir federaliniai rinkimai nepasiekė pagrindinių tarptautinių ir regioninių standartų, taikomų demokratiniams rinkimams, ir negali būti laikomi patikimais, laisvais ir sąžiningais, B. kadangi šie rinkimai nebuvo verti Nigerijos žmonių, kurie energingai dalyvavo rinkimų procese ir balsavo dažnai labai sunkiomis aplinkybėmis, rodydami didelį pasiryžimą atiduoti savo balsą ir pasinaudoti savo demokratine teise, nepaisant daugelyje sričių vyravusios rinkėjų nesaugumo ir baimės atmosferos, vilčių ir lūkesčių, C. kadangi Europos sąjungos rinkimų stebėjimo misija padarė išvadą, kad rinkimai buvo su dideliais trūkumais dėl blogo organizavimo, skaidrumo trūkumo, plačiai paplitusių procedūrinių nusižengimų, akivaizdžių sukčiavimo įrodymų, ypač rezultatų tikrinimo metu, rinkėjų teisės balsuoti atėmimo įvairiais proceso etapais ir dėl lygių sąlygų varžovams nebuvimo, D. kadangi vietoje to, kad garantuotų pagrindinę piliečių teisę laisvai balsuoti, Nigerijos vyriausybė ir rinkimų pareigūnai aktyviai prisidėjo prie sukčiavimo ir smurto arba bent jau ignoravo žmogaus teisių pažeidimus, kuriuos vykdė valdančiosios partijos rėmėjai ir kiti asmenys, E. kadangi valstijų rinkimų dieną balsavimo punktai buvo atidaryti labai vėlai arba šie punktai net nebuvo atidaryti, juose nebuvo pakankamai medžiagos ir buvo nepakankamas skaičius rinkimų pareigūnų, kurių dauguma nebuvo tinkamai apmokyti, F. kadangi balsavimo slaptumas dažnai nebuvo garantuojamas dėl balsavimo kabinų trūkumo ir blogo balsavimo punktų išdėstymo, procedūrų nebuvo griežtai laikomasi, nepriklausomas stebėjimas buvo iš dalies varžomas ir buvo nepilnamečių balsavimo liudijimų, G. kadangi ES stebėtojai pranešė apie pažeidimus skaičiavimo ir tikrinimo metu, įskaitant žlugdymą, neskaičiavimą ir rezultatų neatitikimą, ir balsavimo punktų rezultatai nebuvo viešai paskelbti šalyje jokiu rinkimų administracijos lygmeniu, H. kadangi šios problemos sukėlė smurtą, dėl kurio mažiausiai 50 žmonių žuvo ir tiek pat buvo sužeista per laikotarpį prieš valstijų rinkimus ir po jų, 2007 m. balandžio 14 d., ir pusė mirčių tenka Nigerio deltos regionui, taip pat problemos sukėlė chaosą, įskaitant balsadėžių vagystes, kurias vykdė banditų grupuotės, I. kadangi buvo galima ištaisyti kai kuriuos balsavimo trūkumus laikotarpiu tarp 2007 m. balandžio 14 d. ir 2007 m. balandžio 21 d. vykusių rinkimų, o politinės partijos ir policija galėjo imtis konkrečių veiksmų, siekdamos sudaryti taikią ir stabilią aplinką, J. kadangi federalinių rinkimų dieną ES stebėtojai nustatė to paties pobūdžio trūkumus kaip ir 2007 m. balandžio 14 d., t. y. prikišimą į urnas suklastotų biuletenių, oficialių rezultatų blankų pakeitimą, slaptos balsavimo medžiagos vogimą, balsų pirkimą ir nepilnamečių balsavimą, K. kadangi abu kartus dėl to triuškinanti pergalė atiteko valdančiajai Liaudies demokratinei partijai (LDP), kai kuriose vietovėse 100 proc. visų balsų atiduota už LDP, L. kadangi politinės partijos, pilietinė visuomenė ir žiniasklaida išreiškė didelį susirūpinimą dėl rinkimų vykdymo, M. kadangi Perėjimo stebėsenos grupė, didžiausia Nigerijos stebėtojų organizacija, paragino iš naujo organizuoti prezidento rinkimus, N. kadangi Nepriklausoma nacionalinė rinkimų komisija tinkamai nepasiruošė rinkimams ir rinkimais suinteresuotiems asmenims nekėlė pasitikėjimo dėl savo pajėgumo ir nešališkumo, O. kadangi rinkimų parengiamasis etapas nepavyko turint mintyje elementarų sąžiningumą opozicijos atžvilgiu, skaidrumą, rinkėjų registraciją ir teisinės valstybės principų laikymąsi, ir net prezidentas Olusengunas Obsanjo bandė pašalinti kandidatus, P. kadangi valdant O. Obsanjo pasiekta įspūdingų laimėjimų ir visoje Afrikoje buvo ginama demokratija, bet dabar reikia įtvirtinti šiuos teigiamus poslinkius ir įvykdyti laisvus ir sąžiningus rinkimus laikantis tarptautinių standartų, Q. kadangi ir toliau mažai moterų dalyvavo kaip kandidatės ir rinkimų administracijoje, R. kadangi visuotiniai rinkimai suteikė galimybių šaliai pirmą kartą perduoti vienos civilinės valdžios įgaliojimus kitai ir tokiu būdu įtvirtinti demokratiją, S. kadangi Nigerijos, turinčios 140 mln. gyventojų, priklausančių maždaug 250 etninių grupių ir gyvenančių 36 valstijose, kurių kiekviena turi savo gubernatorių ir įstatymų leidžiamąjį organą, ir turinčios 64 mln. registruotų rinkėjų, rinkimai buvo didžiausi iš kada organizuotų Afrikoje rinkimų, T. kadangi rinkimų skaidrumas ir patikimumas turi didelę įtaką Nigerijos tarptautinei reputacijai ir dvišalių santykių bei ekonominio bendradarbiavimo kokybei, U. kadangi sėkmingiems ir patikimiems rinkimas kartu reikia greito ir aktyvaus nacionalinio, regioninio ir platesnio tarptautinio dalyvavimo siekiant apsaugos nuo rinkiminio smurto ir manipuliavimo, V. kadangi nepaisant profesionalaus darbo, kurį atliko ES rinkimų stebėjimo misija, didindama bendrą rinkėjų pasitikėjimą, t. y. parodydama trūkumus, atgrasindama nuo sukčiavimo ir teikdama rekomendacijas dėl rinkimų proceso tobulinimo, ES patikimumui padaryta žala dėl nuoseklios porinkiminės politikos nebuvimo, kai prireikė paskelbti, kad rinkimai nepavyko, W. kadangi trapiam Nigerijos stabilumui iškilo didelis pavojus, 1. ragina, kad atitinkamos valdžios institucijos ir suinteresuoti asmenys nedelsiant imtųsi taisomųjų veiksmų, siekdami atkurti sąlygas, kad galima būtų organizuoti patikimus ir skaidrius rinkimus Nigerijoje; 2. ragina Nigerijos valdžios institucijas nedelsiant kruopščiai ir skaidriai ištirti rinkimų pažeidimus ir tuojau pat imtis veiksmų siekiant ištaisyti padėtį ir kaltuosius dėl minėtųjų pažeidimų patraukti atsakomybėn už padarytus veiksmus; 3. ragina imtis konkrečių priemonių ir sudaryti tikrai nepriklausomą rinkimų administraciją, visapusiškai pajėgią vykdyti laisvus ir sąžiningus rinkimus; 4. patvirtina, kad Nigerijos liaudis turi teisę į naujus patikimus rinkimus, kuriuos turėtų vykdyti tikrai nepriklausoma ir veiksminga Nepriklausoma nacionalinė rinkimų komisija (angl. INEC); pabrėžia, kad esant dabartinei padėčiai INEC nepajėgi tiesiogiai spręsti organizacines ir logistines problemas; 5. apgailestauja, kad 2006 m. rinkimų įstatymas neatitinka pagrindinių skaidrumo reikalavimų, ypač susijusių su rezultatų tikrinimu ir skelbimu, ir ragina šį įstatymą keisti; 6. atkreipia dėmesį į tai, kad galima būtų įsteigti komitetą, sudarytą iš Atstovų rūmų narių ir Senato narių, priklausančių visoms partijoms, kuris persvarstytų įvykusių rinkimų procesą ir pateiktų pasiūlymų dėl naujų ir patikimų rinkimų; 7. apgailestauja, kad, nepaisant pagerėjusios atmosferos, kurioje rinkimų kampanijos metu buvo plačiai gerbiamos žodžio ir susirinkimų laisvės, teismai atliko iš esmės teigiamą ir nepriklausomą vaidmenį ir žmonės buvo nuoširdžiai atsidavę demokratijai, įvykę rinkimai negali būti laikomi patikimais; 8. labai apgailestauja, kad, nepaisant vyriausybės potvarkių plačiai įtraukti policiją, armiją ir valstybės saugumo tarnybas, rinkimų metu buvo žuvusių net prieš balsų skaičiavimo pradžią ir kartais net prieš atiduodant balsus, ir mažiausiai 200 žmonių, įskaitant kandidatus ir policijos pareigūnus, žuvo incidentuose, susijusiuose su rinkimais; 9. ragina Nigerijos valdžios institucijas, INEC ir visas partijas ištirti visus smurto atvejus ir patraukti šio smurto kaltininkus atsakomybėn; 10. smerkia nebaudžiamumo atmosferą, susijusią su rinkiminiu smurtu, pareigūnų imunitetu ir banditų samdymo vykdyti rinkiminį smurtą praktika, ir ragina imtis konkrečių veiksmų šiais klausimais; 11. ragina Nigerijos vyriausybę nekelti rinkimų procesui teisinių problemų, taip pat ragina opozicijos partijas pasinaudoti rinkimų teismo procedūromis, nenaudoti smurto ir remti jungtinį Afrikos Sąjungos ir Vakarų Afrikos valstybių ekonominės bendrijos (ECOWAS) tarpininkavimą siekiant surengti naujus, patikimus rinkimus ir rasti dramatiškos porinkiminės padėties problemų sprendimus; 12. pritaria apeliacinio teismo nustatytai tvarkai, skirtai supaprastinti ir užtikrinti savalaikį sprendimų dėl porinkiminių peticijų priėmimą, bet apgailestauja, kad nukentėję opozicijos partijos, kurios pateikė peticijas rinkimų peticijų tribunolui, vis dar laukia prasidėsiančio svarstymo, praėjus dviem savaitėms po balsavimo už prezidentą; 13. reikalauja veiksmingų ir plačiai taikomų pilietinių teisių ir rinkiminio švietimo ir pabrėžia, kad reikia kovoti su plačiai paplitusiu neraštingumu, dėl kurio Nigerijos žmonės negali naudotis spauda ir kuris yra viena iš pagrindinių dalyvavimo rinkimuose kliūčių, ypač moterų dalyvavimo; 14. pritaria Europos Sąjungos rinkimų stebėjimo misijos išvadoms; 15. ragina Komisiją pateikti Tarybai ir Europos Parlamentui aiškų ir patikimą pasiūlymą dėl ES porinkiminės politikos, kuriame būtų gerbiamas konkrečios šalies gyventojų laisvas pasirinkimas, ir baiminasi, kad dabartinė vadinamoji įprasto reikalo politika žalinga ir žlugdo ES rinkimų stebėjimo misijos patikimumą; 16. pabrėžia, kad ES pagalba Nigerijai neturėtų būti teikiama federalinėms ar valstijų struktūroms, kol nebus surengti nauji patikimi rinkimai; atkreipia dėmesį į tai, kad tokia pagalba skirta Nigerijos liaudžiai ir todėl turėtų būti naudojama geram valdymui, demokratizacijai, rinkėjų švietimui ir bendruomenės interesais paremtoms pagrindinėms socialinėmis paslaugomis, ypač pasitelkiant pilietinės visuomenės organizacijas; 17. ragina ES Komisiją ir jos delegacijas Nigerijoje užtikrinti, kad vyriausybė nedalyvautų išrenkant projektus arba įgyvendinant finansavimą pagal Europos priemonę demokratijai ir žmogaus teisėms remti, kuri skirta naudoti išimtinai be priimančios šalies sutikimo; 18. ragina federalinę vyriausybę kovoti su korupcijos struktūromis, smurtu ir nebaudžiamumu, kurie griauna valdymą didžiojoje šalies dalyje, ypač valstijos ir vietos lygmenimis, ir laiko daugumą Nigerijos gyventojų skurde, neleidžia gauti pagrindinių sveikatos priežiūros ir švietimo paslaugų, tai pat ragina gerbti žmogaus teises; 19. ragina Nigerijos valdžios institucijas pradėti derybas su vietos gyventojais dėl Nigerio deltos regiono ateities, t. y. dėl jo socialinės, ekonominės ir ekologinės plėtros; 20. pabrėžia, kad Tūkstantmečio vystymosi tikslų pasiekimas yra svarbiausias demokratijos elementas ir prisideda prie socialinio teisingumo didinimo bei ekonominės plėtros; 21. paveda Pirmininkui perduoti šią rezoliuciją Tarybai, Komisijai, valstybių narių vyriausybėms ir parlamentams, Nigerijos vyriausybei, AKR ir Europos Sąjungos jungtinės parlamentinės asamblėjos pirmininkams, Afrikos Sąjungos komisijos ir vykdomosios tarybos pirmininkui ir Vakarų Afrikos valstybių ekonominės bendrijos komisijai ir ministrų tarybai. --------------------------------------------------